Oʻzbekiston Respublikasi saylovchilarining Yagona elektron roʻyxatini shakllantirish va yuritish chora-tadbirlari toʻgʻrisida
(resolution, 2025-03-03)

Axborot-kommunikatsiya texnologiyalarini keng joriy etish yoʻli bilan Oʻzbekiston Respublikasining saylov jarayonini yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Markaziy saylov komissiyasi tomonidan Axborot texnologiyalari va kommunikatsiyalarini rivojlantirish vazirligi bilan birgalikda saylov jarayoniga Oʻzbekiston Respublikasi saylovchilarining Yagona elektron roʻyxatini (keyingi oʻrinlarda SYAER deb ataladi) joriy etish ishlari amalga oshirilayotganligi maʼlumot uchun qabul qilinsin. 2. Belgilab qoʻyilsinki: SYAER “Elektron hukumat” tizimini yaratish doirasida amalga oshiriladi; SYAERni yaratish va SYAERni shakllantirishga yoʻnaltirilgan idoraviy axborot tizimlarini takomillashtirish bilan bogʻliq xarajatlar Axborot-kommunikatsiyalarini rivojlantirish jamgʻarmasi hamda SYAERning ishlashini texnikaviy taʼminlash uchun koʻmaklashishga Koreya Respublikasi tomonidan ajratiladigan grant mablagʻlari hisobiga amalga oshiriladi. 3. Oʻzbekiston Respublikasi saylovchilarining Yagona elektron roʻyxatini shakllantirish va yuritish tartibi toʻgʻrisidagi nizom ilovaga muvofiq tasdiqlansin. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi manfaatdor vazirliklar va idoralar bilan birgalikda: SYAERni yaratish boʻyicha bosh pudratchini belgilash yuzasidan bir oy muddatda Oʻzbekiston Respublikasi Vazirlar Mahkamasiga taklif kiritsin; 2017-yil dekabr oyida boʻlib oʻtadigan Toshkent shahri xalq deputatlarining tumanlar Kengashlariga saylovlar davomida axborot tizimining SYAERni shakllantirish va yuritishni nazarda tutuvchi tajriba tartibida foydalanilishi huquqiy eksperiment sifatida amalga oshirilishini, 2018-yilning 1-apreligacha esa — SYAERni yaratishni va butun mamlakat boʻyicha ishga tushirishni taʼminlasin; ikki oy muddatda — jismoniy himoya va axborot xavfsizligini taʼminlash yuzasidan zaruriy choralar taʼminlanishini hisobga olgan holda SYAERni amalga oshirish tadbirlari rejasini tasdiqlasin. 5. Vazirlik va idoralar oʻzlari qabul qilgan normativ-huquqiy hujjatlarini bir oy muddatda ushbu qarorga muvofiqlashtirsinlar. 6. Mazkur qarorning bajarilishini nazorat qilish Oʻzbekiston Respublikasi Axborot texnologiyalari va kommunikatsiyalarini rivojlantirish vaziri vazifasini bajaruvchi Sh.X. Shermatov zimmasiga hamda Oʻzbekiston Respublikasi Vazirlar Mahkamasining Madaniyat, axborot tizimlari va telekommunikatsiyalar masalalari axborot-tahlil departamentiga yuklansin. 1. Ushbu Nizom Oʻzbekiston Respublikasining Saylov kodeksi, “Axborotlashtirish toʻgʻrisida”, “Elektron hukumat toʻgʻrisida”gi qonunlariga va Oʻzbekiston Respublikasi Prezidentining “Saylov jarayoniga zamonaviy axborot-kommunikatsiya texnologiyalarini joriy etish chora-tadbirlari toʻgʻrisida” 2018-yil 4-oktabrdagi PQ-3961-son qaroriga muvofiq Oʻzbekiston Respublikasi saylovchilarining Yagona elektron roʻyxatini (keyingi oʻrinlarda SYAER deb ataladi) shakllantirish, yuritish, yangilash va undan foydalanish tartibini belgilaydi. 2. SYAER Oʻzbekiston Respublikasining 18 yoshga toʻlgan (shu jumladan saylov kuni), doimiy yoki vaqtincha yashash joyi manziliga ega boʻlgan, saylovda ishtirok etish huquqidan qonunga muvofiq va sudning qarori asosida mahrum etilmagan fuqarolari (keyingi oʻrinlarda saylovchi fuqarolar deb ataladi) kiritiladigan davlat axborot resursi hisoblanadi. Oʻzbekiston Respublikasi fuqarosining pasporti (agar saylovchi fuqaro chet davlatda boʻlsa, xorijga chiqish pasporti yoki diplomatik pasporti) yoki identifikatsiya ID-kartasi seriyasi va raqami, jismoniy shaxsning shaxsiy identifikatsiya raqami, familiyasi, ismi, otasining ismi (davlat tilida, lotin yozuvida), tugʻilgan sanasi (yyyy.oo.kk), doimiy yoki vaqtincha istiqomat qilayotgan fuqarolarning yashash joyi manzili va uning kadastr raqami Adliya vazirligi huzuridagi Personallashtirish agentligi tomonidan taqdim etiladigan saylovchi fuqarolar toʻgʻrisidagi axborotlar hisoblanadi. 3. SYAERga kiritilgan saylovchi fuqarolarning shaxsiy maʼlumotlaridan iborat boʻlgan axborotlar bilan ishlash tartibi Oʻzbekiston Respublikasi Markaziy saylov komissiyasi (keyingi oʻrinlarda MSK deb ataladi) tomonidan belgilanadi. 4. SYAER saylov jarayonini boshqarish boʻyicha axborot tizimi (keyingi oʻrinlarda SJBAT deb ataladi) vositasida shakllantiriladi va uning tarkibiga kiradi. Quyidagilar SJBATning asosiy vazifalari hisoblanadi: xavfsiz aloqa kanallari boʻyicha idoraviy axborot tizimlari va maʼlumotlar bazalari bilan integratsiyalash orqali SYAERni shakllantirish jarayonini avtomatlashtirish; SYAERga tuzatish kiritish imkoniyati bilan saylov uchastkalari boʻyicha saylovchi fuqarolarni taqsimlash vositalarini taqdim etish; saylovchi fuqarolarga oʻz saylov uchastkalariga oid axborotlar bilan tanishishga va saylov uchastkasini oʻzgartirishga soʻrovnoma yuborish imkonini berish; SYAERda saqlanadigan maʼlumotlardan foydalanuvchilarning foydalanish va saylov uchastkalari boʻyicha roʻyxatlarga tuzatish kiritish huquqlarini taqsimlash. SYAERdagi maʼlumotlarni saylov uchastkalari chegaralari doirasida avtomatik ravishda taqsimlash. 5. Oʻzbekiston Respublikasi Markaziy saylov komissiyasi SJBAT va uning tarkibiga kiruvchi SYAER egasi hamda SJBAT va SYAERni yanada takomillashtirish boʻyicha buyurtmachi hisoblanadi. 6. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi SJBAT operatori (keyingi oʻrinlarda Operator deb ataladi) hisoblanadi. 7. Quyidagilar Operatorning asosiy vazifalari hisoblanadi: SJBATni yanada takomillashtirish va unga texnikaviy xizmat koʻrsatish; SJBATning samarali va uzluksiz ishlashini taʼminlash; SJBATni idoraviy axborot tizimlari va maʼlumotlar bazalari bilan integratsiyalash; SJBATning axborot xavfsizligini taʼminlash chora-tadbirlarini amalga oshirish. 8. SYAER: Oʻzbekiston Respublikasi Adliya vazirligi huzuridagi Personallashtirish agentligi (keyingi oʻrinlarda — Agentlik) tomonidan ushbu Nizomning 2-bandiga muvofiq taqdim etiladigan saylovchi fuqarolar toʻgʻrisidagi; saylov kampaniyasi davrida saylovchilar roʻyxatlarini aniqlashtirish orqali saylov komissiyalari tomonidan taqdim etiladigan saylovchi fuqarolar toʻgʻrisidagi axborotlar asosida shakllantiriladi va yangilab boriladi. SYAER har olti oyda bir marta, saylov kampaniyasi davrida esa MSK tomonidan Agentlik va Operator bilan kelishilgan holda tasdiqlangan jadvalga muvofiq yangilanadi. 9. Quyidagi davlat organlari (keyingi oʻrinlarda vakolatli organlar deb ataladi) Agentlikka tegishli maʼlumotlarni elektron shaklda taqdim etadilar: a) Oʻzbekiston Respublikasi Ichki ishlar vazirligi: fuqarolarning doimiy va/yoki vaqtinchalik yashash manzili toʻgʻrisida; fuqaroligi belgilangan tartibda tugatilgan shaxslar toʻgʻrisida; ogʻir va oʻta ogʻir jinoyatlar sodir etganligi uchun sudning hukmi bilan ozodlikdan mahrum etish joylarida saqlanayotgan, saylovda ishtirok etish huquqidan qonunga muvofiq hamda sudning qarori asosida mahrum etilgan shaxslar toʻgʻrisida; ozodlikdan mahrum etish tarzidagi jazoni oʻtash muassasalaridan ozod etilgan shaxslar va saylovda ishtirok etish huquqi qayta tiklangan shaxslar toʻgʻrisida; vazirlik tizimidagi taʼlim muassasalarida taʼlim olayotgan fuqarolar toʻgʻrisida — saylov boshlanishidan uch oy avval; muddatli harbiy xizmatni oʻtayotgan va vazirlik tizimi harbiy qismlaridagi fuqarolar toʻgʻrisida — saylov boshlanishidan olti oy avval; b) Oʻzbekiston Respublikasi Adliya vazirligi — fuqarolarning oʻlimini roʻyxatga olish toʻgʻrisida; v) Oʻzbekiston Respublikasi Mudofaa vazirligi: vazirlik tizimidagi oliy harbiy taʼlim muassasalarida taʼlim olayotgan fuqarolar toʻgʻrisida — saylov boshlanishidan ikki oy avval; muddatli harbiy xizmatni oʻtayotgan, harbiy qism hududidagi kazarmalar, yotoqxonalar va xizmat turar joylarida yashayotgan harbiy xizmatchilar va ularning oila aʼzolari toʻgʻrisida — saylov boshlanishidan toʻrt oy avval; oylik harbiy yigʻin oʻtayotgan safarbarlik chaqiruvi rezervi xizmatchilari toʻgʻrisida — saylov oʻtkaziladigan oyning ikkinchi oʻn kunligiga qadar; g) Oʻzbekiston Respublikasi Sogʻliqni saqlash vazirligi — sudlar tomonidan muomalaga layoqatsiz (layoqatli) deb topilib, saylovda ishtirok etish huquqidan qonunga muvofiq hamda sudning qarori asosida mahrum etilgan (saylovda ishtirok etish huquqi qayta tiklangan) fuqarolar toʻgʻrisida. d) Oʻzbekiston Respublikasi Tashqi ishlar vazirligi: yashash davlatini (Oʻzbekiston Respublikasining chet davlatlardagi diplomatik va boshqa vakolatxonalarini) koʻrsatgan holda doimiy yoki vaqtinchalik konsullik hisobida turgan fuqarolar toʻgʻrisida; Oʻzbekiston Respublikasining chet davlatlardagi diplomatik va boshqa vakolatxonalari huzurida tuzilgan uchastka saylov komissiyalari tomonidan saylovchilar roʻyxatiga kiritilgan oʻsha davlat hududida turgan fuqarolar toʻgʻrisida; e) Oʻzbekiston Respublikasi Davlat soliq qoʻmitasi huzuridagi Kadastr agentligi — fuqarolarning koʻchmas mulk obyektlari kadastr raqamlari, ular joylashgan manzili va geolokatsiya (geokod) toʻgʻrisida; j) Oʻzbekiston Respublikasi Favqulodda vaziyatlar vazirligi, Oʻzbekiston Respublikasi Davlat bojxona qoʻmitasi, Oʻzbekiston Respublikasi Milliy gvardiyasi: vazirlik (tashkilot) tizimidagi oliy harbiy taʼlim muassasalarida taʼlim olayotgan fuqarolar toʻgʻrisida — saylov boshlanishidan uch oy avval; muddatli harbiy xizmatni oʻtayotgan va harbiy qismlardagi fuqarolar toʻgʻrisida — saylov boshlanishidan toʻrt oy avval. 10. Vakolatli organlar ushbu Nizomning 9-bandiga muvofiq Agentlikka maʼlumotlarni elektron shaklda jismoniy shaxsning identifikatsiya raqamini (agar mavjud boʻlsa), pasporti (agar saylovchi fuqaro chet davlatda boʻlsa, xorijga chiqish pasporti yoki diplomatik pasporti) yoki identifikatsiya ID-kartasi seriyasi va raqami, tugʻilgan sanasi (yyyy.oo.kk), jinsi, millati, familiyasi, ismi va otasining ismini (davlat tilida, lotin yozuvida) koʻrsatgan holda, fuqarolarning yashash joyi manzili (davlatlar, Oʻzbekiston Respublikasi viloyatlari, tumanlari, aholi punktlari va koʻchalari, kadastr raqamlari, ular joylashgan manzili va geolokatsiya (geokod) toʻgʻrisidagi maʼlumotlarni esa Agentlik va Operator bilan oʻzaro kelishilgan texnik yoʻriqnomadagi maʼlumotnomalar (keyingi oʻrinlarda maʼlumotnomalar deb ataladi) asosida yuboradilar. 11. Agentlik quyidagilarni taʼminlaydi: ushbu Nizomning 9-10 bandlariga muvofiq vakolatli organlardan fuqarolar toʻgʻrisidagi maʼlumotlarni olish va shakllantirish; vakolatli organlardan kelgan maʼlumotni identifikatsiyalash; Oʻzbekiston Respublikasi fuqarolari roʻyxatidan saylash huquqiga ega boʻlmagan fuqarolarni chiqarish; ushbu Nizomning 12-bandiga muvofiq saylovchi fuqarolar toʻgʻrisidagi axborotni elektron shaklda Operatorga taqdim etish. 12. SYAERni yangilash Agentlik tomonidan Operatorga harbiy xizmatchilardan tashqari, saylovchi fuqarolar toʻgʻrisidagi roʻyxatni elektron shaklda uzatish yoʻli bilan quyidagilarni koʻrsatgan holda amalga oshiriladi: jismoniy shaxsning shaxsiy identifikatsiya raqami; Oʻzbekiston Respublikasi fuqarosi pasporti (agar saylovchi fuqaro chet davlatda boʻlsa, xorijga chiqish pasporti yoki diplomatik pasporti) yoki identifikatsiya ID-kartasining seriyasi va raqami; davlat tili lotin yozuvida familiyasi, ismi va otasining ismi; Oʻzbekiston Respublikasi fuqarosining tugʻilgan sanasi (yyyy.oo.kk), jinsi va millati; maʼlumotnomalar asosida joylashuv (yashash) joyi manzillari. 13. SJBAT “Oʻzbektelekom” AKning maʼlumotlarni qayta ishlash markazida belgilangan tartibda joylashadi. 14. MSK SJBATdagi Oʻzbekiston Respublikasining saylovchi fuqarolari roʻyxatiga kirish imkoniyatiga ega. Qoraqalpogʻiston Respublikasining Markaziy saylov komissiyasi, viloyat, tuman va shahar, okrug va uchastka saylov komissiyalari SJBATdagi tegishli hudud boʻyicha saylovchi fuqarolar roʻyxatidan foydalanish imkoniyatiga ega. MSK va tegishli saylov komissiyalarining SJBATdan foydalanish imkoniyatlari “Elektron hukumat” tizimining maʼlumotlar uzatish tarmogʻi orqali amalga oshiriladi. SJBATda saylov komissiyalarining masʼul xodimlari identifikatsiyasi avtorizatsiya axborot tizimi orqali amalga oshiriladi. 15. Saylovchilarning huquqlarini amalga oshirish, ularga tegishli maʼlumotlar bilan tanishish hamda ovoz berishni oʻtkazish uchun har bir saylov uchastkasi boʻyicha saylovchi fuqarolarning roʻyxati shakllantiriladi. Saylovchi fuqarolarni roʻyxatlar boʻyicha taqsimlash SJBATda okrug saylov komissiyalari tomonidan saylov uchastkalarining belgilangan chegaralari doirasida amalga oshiriladi. Buning uchun SJBATda saylovchi fuqarolarning roʻyxatlari Oʻzbekiston Respublikasining aholi punktlari va koʻchalari, shuningdek Oʻzbekiston Respublikasining chel eldagi vakolatxonalari boʻyicha taqdim etiladi. Mahalliy ijro hokimiyati organlari tomonidan taqdim etilgan saylov uchastkalarining dislokatsiyalari asosida saylov uchastkalariga tegishli hudud chegaralari boʻyicha Oʻzbekiston Respublikasi Davlat soliq qoʻmitasi huzuridagi Kadastr agentligi tomonidan saylov okruglari va uchastkalarining geolokatsiyali elektron xaritasi tuziladi. 16. Saylov uchastkalarining soni yoki chegaralari oʻzgargan taqdirda okrug saylov komissiyasi 24 soat mobaynida SJBATga tegishli oʻzgartirishlarni kiritadi. 17. Saylovchi fuqarolar roʻyxati Oʻzbekiston Respublikasining Saylov kodeksi asosida hammaning tanishib chiqishi uchun taqdim etiladi. Saylovchi fuqaro oʻzi biriktirilgan saylov uchastkasi, manzili va jismoniy shaxsning shaxsiy identifikatsiya raqamini yoki pasport yoxud identifikatsiya ID-kartasi seriyasi va raqamini kiritish yoʻli bilan MSK rasmiy veb-sayti orqali saylov uchastkasining joylashuvi (dislokatsiyasi)ga oid axborot bilan tanishish imkoniyatiga ega. Uchastka saylov komissiyasi saylovchilar roʻyxatini saylovga oʻttiz yetti kun qolganidan boshlab, saylovga besh kun qolguniga qadar uyma-uy yurib aniqlik kiritadi. Oʻrganish davomida saylovchining shaxsiga yoki yashash joyiga oid maʼlumotlar oʻzgarganligi aniqlangan taqdirda, SYAERga tegishli oʻzgartirish kiritadi. 18. SYAERda saylovchi fuqaro boʻlmaganda yoki uning saylov uchastkasi mos kelmagan taqdirda saylovchi fuqaro uchastka saylov komissiyasiga tegishli oʻzgartirishlar kiritilishi boʻyicha ariza bilan yozma yoki MSKning rasmiy veb-saytida hamda Yagona interaktiv davlat xizmatlari portali orqali elektron shaklda murojaat qilish huquqiga ega. 19. SYAERni shakllantirish va yuritish tartibi sxemasi ilovada keltirilgan. 20. Vakolatli organlar SYAERni shakllantirish va yangilab borish uchun maʼlumotlarning ishonchliligi, dolzarbligi va oʻz vaqtida taqdim etilishi yuzasidan masʼuldirlar. 21. Mazkur Nizom talablari buzilishida aybdor shaxslar qonunchilikka muvofiq javob beradilar.